CELEX: 32019D2211
Language: hr
Date: 2019-12-19 00:00:00
Title: Provedbena odluka Komisije (EU) 2019/2211 оd 19. proisinca 2019. o izmjeni Provedbene odluke (EU) 2018/2031 o utvrđivanju vremenski ograničene istovrijednosti regulatornog okvira koji se u Ujedinjenoj Kraljevini Velike Britanije i Sjeverne Irske primjenjuje na središnje druge ugovorne strane, u skladu s Uredbom (EU) br. 648/2012 Europskog parlamenta i Vijeća (Tekst značajan za EGP)

23.12.2019   
               
               
                  HR
               
               
                  Službeni list Europske unije
               
               
                  L 332/157
               
            
         PROVEDBENA ODLUKA KOMISIJE (EU) 2019/2211
         оd 19. proisinca 2019.
         o izmjeni Provedbene odluke (EU) 2018/2031 o utvrđivanju vremenski ograničene istovrijednosti regulatornog okvira koji se u Ujedinjenoj Kraljevini Velike Britanije i Sjeverne Irske primjenjuje na središnje druge ugovorne strane, u skladu s Uredbom (EU) br. 648/2012 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (1), a posebno njezin članak 25. stavak 6.,
         budući da:
         
                     (1)
                  
                  
                     Provedbena odluka Komisije (EU) 2018/2031 (2) treba se primjenjivati od sljedećeg dana od dana prestanka primjene Ugovorâ na Ujedinjenu Kraljevinu i u Ujedinjenoj Kraljevini, osim ako do tog datuma stupi na snagu sporazum o povlačenju. Ta odluka prestaje vrijediti 30. ožujka 2020.
                  
               
                     (2)
                  
                  
                     Europsko vijeće je 29. listopada 2019. u dogovoru s Ujedinjenom Kraljevinom donijelo Odluku (EU) 2019/1810 (3) o produljenju razdoblja na temelju članka 50. stavka 3. Ugovora o Europskoj uniji do 31. siječnja 2020. Zbog tog dodatnog produljenja razdoblje primjene Provedbene odluke (EU) 2018/2031 ne bi bilo dovoljno dugo da se članovima sustava poravnanja i klijentima s poslovnim nastanom u Uniji osigura potrebna pravna sigurnost i predvidivost u slučaju da se Ujedinjena Kraljevina povuče iz Unije bez sporazuma.
                  
               
                     (3)
                  
                  
                     Vrijednost otvorenih pozicija u OTC izvedenicama na svjetskoj razini na dan 31. prosinca 2018. iznosila je više od 500 bilijuna EUR, od čega se više od 75 % odnosilo na kamatne izvedenice i gotovo 20 % na valutne izvedenice. Oko 30 % svih OTC izvedenica nominirano je u euru i drugim valutama Unije. Tržište središnjeg poravnanja OTC izvedenica vrlo je koncentrirano, osobito tržište središnjeg poravnanja kamatnih OTC izvedenica u eurima, čije poravnanje u više od 90 % slučajeva obavlja jedna središnja druga ugovorna s poslovnim nastanom u Ujedinjenoj Kraljevini. Ta je središnja druga ugovorna strana 2017. poravnala 97 % kamatnih OTC izvedenica u eurima, što potvrđuje da sudionici na tržištu poduzimaju korake kako bi se pripremili za povlačenje Ujedinjene Kraljevine.
                  
               
                     (4)
                  
                  
                     Međutim razlozi na kojima se temelji Provedbena odluka (EU) 2018/2031 i dalje su valjani. Konkretno, potencijalni rizici povezani s financijskom stabilnošću Unije i njezinih država članica u slučaju povlačenja bez sporazuma još uvijek su prisutni i vjerojatno će se zadržati nakon 30. ožujka 2020. Nadalje, članovima sustava poravnanja i klijentima s poslovnim nastanom u Uniji potrebna je pravna sigurnost i predvidivost tijekom dovoljno dugog razdoblja nakon mogućeg povlačenja Ujedinjene Kraljevine iz Unije bez sporazuma. Međutim razlozi za ograničeno trajanje te odluke i dalje su valjani, osobito zbog nesigurnosti u pogledu budućeg odnosa Ujedinjene Kraljevine i Unije te mogućeg utjecaja na financijsku stabilnost Unije i njezinih država članica i na cjelovitost jedinstvenog tržišta. Trajanje Provedbene odluke (EU) 2018/2031 stoga bi trebalo ostati ograničeno.
                  
               
                     (5)
                  
                  
                     Provedbenu odluku (EU) 2018/2031 trebalo bi stoga izmijeniti kako bi se razdoblje primjene produljilo za godinu dana.
                  
               
                     (6)
                  
                  
                     Komisija će i dalje pratiti ispunjavaju li se uvjeti na kojima se temelji Provedbena odluka (EU) 2018/2031 tijekom njezine primjene.
                  
               
                     (7)
                  
                  
                     Nadalje, uzimajući u obzir izmjene Uredbe (EU) br. 648/2012 koje su donijeli Europski parlament i Vijeće, a koje će stupiti na snagu prije no što se ova Odluka prestane primjenjivati, u svakoj potencijalnoj budućoj odluci uzet će se u obzir uvjeti i kretanja na financijskim tržištima te izloženost članova sustava poravnanja i klijenata s poslovnim nastanom u Uniji riziku koncentracije koji predstavljaju središnje druge ugovorne strane s poslovnim nastanom u Ujedinjenoj Kraljevini. Ako se procijeni da je ta izloženost štetna za financijsku stabilnost Unije, svakom bi se potencijalnom budućom odlukom mogao pokušati ublažiti sistemski rizik za Uniju ograničavanjem pristupa tim članovima sustava poravnanja i klijentima određenim proizvodima, aktivnostima ili uslugama koje pružaju središnje druge ugovorne strane s poslovnim nastanom u Ujedinjenoj Kraljevini. U tu svrhu Komisija namjerava obznaniti svoje namjere najkasnije šest mjeseci prije datuma isteka.
                  
               
                     (8)
                  
                  
                     Ova bi Odluka trebala hitno stupiti na snagu kako bi se osigurala pravna sigurnost članovima sustava poravnanja i klijentima s poslovnim nastanom u Uniji.
                  
               
                     (9)
                  
                  
                     Mjere predviđene ovom Odlukom u skladu su s mišljenjem Europskog odbora za vrijednosne papire,
                  
               DONIJELA JE OVU ODLUKU:
         
            Članak 1.
            U članku 2. Provedbene odluke (EU) 2018/2031 četvrti stavak zamjenjuje se sljedećim:
            
               „Odluka prestaje vrijediti godinu dana nakon datuma iz drugog stavka.”.
            
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 19. prosinca 2019.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 201, 27.7.2012., str. 1.
         
            (2)  Provedbena odluka Komisije (EU) 2018/2031 оd 19. prosinca 2018. o utvrđivanju vremenski ograničene istovrijednosti regulatornog okvira koji se u Ujedinjenoj Kraljevini Velike Britanije i Sjeverne Irske primjenjuje na središnje druge ugovorne strane, u skladu s Uredbom (EU) br. 648/2012 Europskog parlamenta i Vijeća (SL L 325, 20.12.2018., str. 50.).
         
            (3)  Odluka Europskog vijeća (EU) 2019/1810 donesena u dogovoru s Ujedinjenom Kraljevinom od 29. listopada 2019. o produljenju razdoblja na temelju članka 50. stavka 3. UEU-a (SL L 278I, 30.10.2019., str. 1.).